# Goblygiadau Nodyn Cyngor Technegol 15 Diwygiedig ar y Cynllun Datblygu Lleol Diwygiedig

# Rhagarweiniad

1.1 Ar gais yr Arolygwyr, mae'r papur canlynol yn cynnwys adolygiad o gynnwys Nodyn Cyngor Technegol 15 Diwygiedig: Datblygu, Llifogydd ac Erydu Arfordirol (TAN15) ac yn asesu goblygiadau ei gynnwys a'r Mapiau Llifogydd ar gyfer Cynllunio wedi'u diweddaru ar Gynllun Datblygu Lleol Diwygiedig Sir Gaerfyrddin. Fel rhan o'r papur hwn, mae'r Cyngor yn nodi a yw'n credu bod angen unrhyw newidiadau sylweddol i'r CDLl Diwygiedig a/neu'r sylfaen dystiolaeth ategol. Lle mae'n credu bod angen newidiadau, amlinellir y diwygiadau hyn yn fanwl.

1.2 Mae perygl llifogydd wedi bod yn ystyriaeth bwysig drwy gydol y broses o baratoi'r Cynllun, a lluniwyd y dystiolaeth ganlynol ar gamau allweddol yn y gwaith o baratoi'r Cynllun:

* CSD226 Asesiad Strategol o Ganlyniadau Llifogydd ar Safleoedd yr Ail Gynllun Datblygu Lleol Adneuo Diwygiedig (Chwefror 2023);
* CSD227 Asesiad Strategol o Ganlyniadau Llifogydd Cam 1 – De-orllewin Cymru (Tachwedd 2022);
* CSD228 Asesiad Strategol o Ganlyniadau Llifogydd Cam 1 – Sir Gâr a Sir Benfro (Medi 2019)

1.3 Mae gwaith ychwanegol hefyd wedi'i wneud i werthuso perygl llifogydd ar safleoedd penodol ac mewn ardaloedd penodol, gan gynnwys y canlynol:

* CSD245, CSD246, CSD247 Asesiad Strategol o Ganlyniadau Llifogydd Cam 1b ar gyfer Llanelli, Porth Tywyn a'r Cyffiniau (Rhagfyr 2019); a
* CSD273 Datganiad ynghylch y Perygl o Lifogydd i Safle Teithwyr Llanelli
  1. Cynhaliwyd asesiad pellach o berygl llifogydd mewn perthynas a'r holl safleoedd arfaethedig a ddyrannwyd yng ngoleuni'r Map Llifogydd ar gyfer Cynllunio diweddaraf ar y pryd, mewn ymateb i gwestiynau cychwynnol yr Arolygydd. Cwblhawyd hyn cyn Gwrandawiadau'r Archwiliad ym mis Hydref 2024 ac roedd yn defnyddio'r data a gyflwynwyd ym mapiau llifogydd Mai 2024.

1.5 Paratowyd y gwaith tystiolaethol a wnaed yn unol â gofynion TAN15 (2004) oedd wedi’i fabwysiadu ar y pryd. Fodd bynnag, roedd gwaith tystiolaethol ychwanegol a wnaed yn 2022 hefyd yn ystyried canllawiau'r TAN15 drafft a gyhoeddwyd er gwybodaeth, ynghyd â gofynion y Llythyr Gweinidogol dyddiedig 23 Tachwedd 2021, yn dilyn y cyhoeddiad am atal y TAN15 newydd. Er nad yw gofynion dogfen ddrafft TAN15 oedd ar waith ar y pryd a gofynion y Llythyr Gweinidogol yn adlewyrchu'n llawn ganllawiau'r TAN15 newydd a fabwysiadwyd, mae'r Cyngor yn fodlon bod y gwaith a wnaed wedi cyfrannu at asesiad cadarn o berygl llifogydd yn seiliedig ar ganllawiau cenedlaethol a chan ystyried y data gorau ar lifogydd oedd ar gael.

# Adolygu ac asesu

2.1 Cynhaliwyd adolygiad o'r TAN15 Diwygiedig cyfan; fodd bynnag, mae'r adolygiad a'r asesiad canlynol ond yn ymwneud â'r adrannau hynny y mae'r Cyngor yn credu bod ganddynt oblygiadau i gynnwys y CDLl Diwygiedig.

2.2 Mae'r goblygiadau hyn yn cynnwys:

* Newidiadau posibl i bolisïau a darpariaethau’r CDLl Diwygiedig a’r map cynigion;
* Newidiadau posibl i'r Canllawiau Cynllunio Atodol drafft cyn iddynt gael eu mabwysiadu.

2.3 Bydd y Cyngor, gan gydnabod cynnwys y TAN15 newydd a'r diweddariadau diweddar i'r Map Llifogydd ar gyfer Cynllunio, yn cynnal adolygiad pellach o ddyraniadau'r cynllun, gan nodi lle maent yn agored i berygl llifogydd penodol. Bydd y gwaith hwn yn adeiladu ar yr Asesiadau Strategol o Ganlyniadau Llifogydd a gyflwynwyd yn rhan o’r dogfennau a gyflwynwyd gyda'r Cynllun, yn ogystal â'r asesiad a gynhaliwyd yn rhan o Gwestiynau Cychwynnol yr Arolygwyr. Bydd hyn yn ceisio sicrhau bod trafodaethau’r archwiliad o'r CDLl Diwygiedig yn cael eu llywio'n briodol gan dystiolaeth wedi'i diweddaru ac yn adlewyrchu polisi cynllunio cenedlaethol sy'n dod i'r amlwg. Rydym yn bwriadu cytuno ar yr amserlen ar gyfer y gwaith hwn gyda'r Arolygwyr.

2.4 Daw'r paragraffau canlynol o'r TAN15 Diwygiedig ac mae'r geiriad perthnasol wedi'i nodi; nodir asesiad y Cyngor o'r goblygiadau posibl i'r CDLl Diwygiedig, ynghyd â'r ffordd fanwl y rhoddir sylw i'r goblygiadau hyn.

# TAN15 – Pennod 4. Map Llifogydd Cymru

## Paragraff 4.14

‘Dylid edrych ar y mapiau gorlifo cronfeydd dŵr ar y Map Llifogydd ar gyfer Cynllunio wrth baratoi Cynlluniau Datblygu.’

***Sut y rhoddir sylw i'r goblygiadau hyn:***

Mae perygl llifogydd oherwydd bod cronfa ddŵr yn torri neu'n methu wedi'i asesu yn rhan o'r Asesiad Strategol o Ganlyniadau Llifogydd a baratowyd i ategu'r Cynllun ac sydd ar gael yn rhan o'r Dogfennau a Gyflwynwyd. Roedd hyn yn defnyddio set ddata perygl llifogydd o gronfeydd dŵr Cyfoeth Naturiol Cymru. O ganlyniad, roedd hyn yn llywio cynnwys yr Ail CDLl Adneuo Diwygiedig. Er bod y Cyngor yn fodlon bod yr Asesiad Strategol o Ganlyniadau Llifogydd yn rhoi ystyriaeth briodol i’r elfen hon o'r TAN15 Diwygiedig, bwriedir cynnal adolygiad o safleoedd (gweler uchod), gan gynnwys unrhyw newidiadau o ran goblygiadau llifogydd cronfeydd dŵr (yn enwedig mewn perthynas â Chronfa Ddŵr Llyn Brianne a dalgylch Afon Tywi). Gall yr aneddiadau canlynol gael eu heffeithio - Nantgaredig, Llangadog, Llanymddyfri, Abergwili a Chaerfyrddin (ger y Ganolfan Hamdden).

# TAN15 – Pennod 5. Asesiad Strategol o Ganlyniadau Llifogydd

## Paragraff 5.1

*‘Rhaid cynnal Asesiad Strategol o Ganlyniadau Llifogydd er mwyn cyflwyno’r dystiolaeth i ategu polisïau a phrosesau dewis safleoedd ar gyfer pob Cynllun Datblygu Strategol a Lleol.’*

***Sut y rhoddir sylw i'r goblygiadau hyn:***

Fel y nodwyd uchod, mae perygl llifogydd wedi bod yn ystyriaeth drwy gydol y broses o baratoi'r Cynllun. Ategwyd y dystiolaeth a baratowyd gan asesiad pellach o safleoedd mewn ymateb i Gwestiynau Cychwynnol yr Arolygydd. Rydym o'r farn bod y dystiolaeth a luniwyd yn ddigon cadarn i lywio ac ategu'r Cynllun, fodd bynnag, fe'i lluniwyd ar adeg benodol a dylid ei hadolygu yng ngoleuni'r fersiwn diweddaraf o'r Map Llifogydd ar gyfer Cynllunio, newidiadau perthnasol o fewn TAN15 ac unrhyw dystiolaeth wedi'i diweddaru (gweler yr ymateb uchod mewn perthynas â pharagraff 5.1).

Mae **paragraff 5.1** yn mynd ymlaen i bwysleisio y *dylai Asesiadau o’r fath ddatblygu drwy gydol y broses o lunio cynllun pan fydd rhagor o wybodaeth ar gael a phan gaiff penderfyniadau ynghylch cynnwys y Cynllun Datblygu eu gwneud*.

Cyfeirir at baragraff 1.2 i 1.5 uchod sy'n amlinellu'r gwaith a wnaed mewn perthynas â deall a datblygu'r sylfaen dystiolaeth o ran perygl llifogydd yn ystod cyfnod y Cynllun. Mae hyn yn dangos yn glir y rôl y mae Asesiadau Strategol o Ganlyniadau Llifogydd, ac asesiadau eraill, wedi'i chwarae wrth lywio'r broses o wneud penderfyniadau mewn perthynas â chynnwys y Cynllun (cyfeirir yn benodol at ddogfen CSD226 a gyflwynwyd ac ymateb y Cyngor i Gwestiynau Cychwynnol yr Arolygydd yn y sylfaen dystiolaeth). Mae hyn yn cael ei ategu ymhellach gan yr ailasesiad ychwanegol a amlinellir yn y nodyn hwn ac yng ngoleuni'r fersiwn diweddaraf o'r Map Llifogydd ar gyfer Cynllunio ac mewn ymateb i gynnwys y TAN15 Diwygiedig. O ganlyniad, rydym o'r farn bod y Cynllun a'r dystiolaeth yn ddigon cadarn, fodd bynnag, mae'r Cyngor yn bwriadu cynnal ailasesiad o oblygiadau'r TAN Diwygiedig, fel yr amlinellir uchod.

# TAN15 - Pennod 6. Asesiad o Ganlyniadau Llifogydd

## Paragraff 6.1

- Mae gan y cyfeiriad at Barthau Llifogydd 2 a 3 yn y paragraff hwn oblygiadau i bolisïau penodol yn y CDLl Adneuo Diwygiedig, sy'n cyfeirio at hen barthau C1 a C2 y Mapiau Cyngor Datblygu. Dau bolisi o'r fath yw:

* Polisi CCH5 Rheoli ac Osgoi Perygl Llifogydd (a pharagraffau ategol 11.525 a 11.526)
* SP16 Newid yn yr Hinsawdd

***Sut y rhoddir sylw i'r goblygiadau hyn:***

Bydd cyfeiriadau mewn polisïau a/neu destun ategol at hen barthau'r Mapiau Cyngor Datblygu yn cael eu diwygio i gyfeirio at y parthau llifogydd a nodir yn y TAN Diwygiedig.

Hefyd, ychwanegir esboniad o'r parthau newydd a nodir yn TAN15 yn y cyfiawnhad rhesymegol dros Bolisi CCH5 Rheoli ac Osgoi Perygl Llifogydd.

Yn ogystal, mae **Paragraff 6.1** yn gofyn am y canlynol:

*“Dylai asesiad hefyd gael ei gynnal ar gyfer datblygiadau ar safleoedd y tu allan i’r parthau hyn sydd â’r potensial i effeithio ar gwrs dŵr wyneb a/neu ddŵr dros ben o gyrsiau dŵr cyffredin. Gall awdurdodau cynllunio roi cyngor lleol penodol ar y mater hwn mewn Cynlluniau Datblygu.” a*

*“Dylai awdurdodau cynllunio sicrhau bod unrhyw ddatblygiad newydd sy’n agos at Barthau Llifogydd 2 a 3 ar gyfer Dŵr Wyneb a Chyrsiau Dŵr Bach yn ddigon pell yn ôl er mwyn gwneud lwfans ar gyfer digwyddiadau llifogydd eithafol.”*

***Sut y rhoddir sylw i'r goblygiadau hyn:***

Bydd y gofynion uchod yn cael eu hychwanegu at y cyfiawnhad rhesymol dros Bolisi CCH5 Rheoli ac Osgoi Perygl Llifogydd.

# TAN15 - Pennod 7. Draenio Cynaliadwy

## Paragraff 7.6

*‘Os gwneir cais am ganiatâd cynllunio cyn cael cymeradwyaeth gan y Corff Cymeradwy, bydd disgwyl i’r ymgeisydd gyflwyno Datganiad Draenio fel rhan o’r broses gwneud cais.’*

***Sut y rhoddir sylw i'r goblygiadau hyn:***

Gellid diwygio **Polisi CCH4: Ansawdd Dŵr a Diogelu Adnoddau Dŵr** i gyfeirio at y gofyniad uchod sydd ym mharagraff 7.6 a Ffigur 3 yn y TAN Diwygiedig.

Bydd y Cyngor yn cyhoeddi canllawiau ychwanegol i gefnogi'r broses o ddehongli a defnyddio'r TAN yn rhan o'r gwaith rheoli datblygu. Bydd hyn yn cynnwys gofynion mewn perthynas â chyflwyno datganiadau draenio.

## Paragraff 7.11

‘*Systemau draenio cynaliadwy (SDCau) ... Dylai Cynlluniau Datblygu hyrwyddo trefniadau i reoli dŵr wyneb mor agos â phosibl at ei ffynhonnell ar gyfer pob datblygiad. Ynghyd ag ystyriaethau eraill ynghylch llifogydd, dylai systemau draenio fod yn rhan o’r broses o ddewis safle cyn gynted â phosibl... Dylai gwybodaeth sydd gan yr awdurdod lleol a all helpu datblygwyr wrth gyflwyno ceisiadau cynllun dilynol gael ei chyhoeddi yn ei Gynllun Datblygu neu ochr yn ochr ag ef, a hynny ar ffurf canllawiau cynllunio atodol o bosibl.’*

***Sut y rhoddir sylw i'r goblygiadau hyn:***

Cyfeirir at gam datblygedig y broses o lunio’r cynllun. Fodd bynnag, mae'r cynllun yn gwneud darpariaeth ddigonol drwy feini prawf d) a k) Polisi SP12: Creu Lleoedd a Lleoedd Cynaliadwy mewn perthynas â chynigion sy'n gallu addasu i'r newid yn yr hinsawdd a rheoli dŵr yn gynaliadwy – egwyddorion sy'n crynhoi ethos paragraff 7.11. Mae Canllawiau Cynllunio Atodol hefyd yn cael eu paratoi a fydd yn ystyried unrhyw anghenion ychwanegol sy'n deillio o'r TAN lle nad ydynt yn faterion polisi. Bydd y CCA hyn yn cael eu cyhoeddi ar yr un pryd â mabwysiadu'r CDLl Diwygiedig. Fel pwynt cyffredinol, bydd y Papur Seilwaith yn cael ei ddiweddaru i adlewyrchu unrhyw newidiadau/diweddariadau yn ôl yr angen.

# TAN15 - Pennod 8. Egwyddorion y Nodyn Cyngor Technegol at Ddibenion Cynlluniau Datblygu a Rheoli Datblygu

## Paragraff 8.3, 8.4 ac 8.5

8.3 ‘*Drwy gydol y Nodyn Cyngor Technegol hwn, ceir cyfeiriadau at ddatblygiad newydd ac ailddatblygiad, ac fe’u diffinnir isod.*’

|  |  |
| --- | --- |
| Datblygiad Newydd | Unrhyw ddatblygiad ar dir maes glas |
| Ailddatblygiad | Unrhyw ddatblygiad ar dir a ddatblygwyd yn flaenorol fel y'i diffinnir ym Mholisi Cynllunio Cymru (PCC) |

**8.4** *'Yn gyffredinol, mae PCC yn ffafrio ailddefnyddio tir a ddatblygwyd yn flaenorol cyn tir maes glas, ond mae’n cydnabod ei bod yn bosibl na fydd hyn yn briodol ym mhob achos. Nid yw’r Nodyn Cyngor Technegol hwn yn newid hyn.’*

**8.5** *Mae’r ffordd o weithredu a nodir yn y Nodyn Cyngor Technegol hwn yn seiliedig ar y canlynol:*

*• Map Llifogydd ar gyfer Cynllunio sy'n nodi parthau llifogydd;*

*• Diffinio datblygiadau yn ôl eu bregusrwydd yn ystod digwyddiadau llifogydd;*

*• Cyngor ar ddefnyddiau a ganiateir mewn perthynas â lleoliad y datblygiad a chanlyniadau llifogydd;*

*• Paratoi asesiad strategol o ganlyniadau llifogydd ac asesiad o ganlyniadau llifogydd ar lefel leol er mwyn mireinio dealltwriaeth o berygl llifogydd;*

*• Awdurdodau cynllunio yn ymgorffori ystyriaethau perygl llifogydd lleol yn eu polisïau a'u penderfyniadau cynllunio.*

***Sut y rhoddir sylw i'r goblygiadau hyn:***

Newidiadau yn sgil Materion a Godwyd – Mewn perthynas ag 8.3 ac 8.4, cyfeirir at y TAN mewn perthynas â'r diffiniadau a'r dewisiadau uchod.

O ran paragraff 8.5, byddwn yn adolygu'r polisïau perthnasol yn y Cynllun i fod yn fodlon ein bod wedi rhoi sylw i'r holl bwyntiau bwled.

# TAN15 - Pennod 10. Llifogydd a'r system sy’n dilyn cynllun

## Paragraff 10.5

‘*Os bydd yn amlwg bod perygl llifogydd yn effeithio ar strategaeth Cynllun Datblygu Lleol (CDLl), bydd yn rhaid i'r cynllun gynnwys mesurau priodol i liniaru ac amddiffyn yr ardaloedd lle ceir y perygl mwyaf yn seiliedig ar yr Asesiad Strategol o Ganlyniadau Llifogydd’*... a '*Rhaid i unrhyw CDLl sy'n cynnwys polisïau neu gynigion y bydd perygl llifogydd yn effeithio arnynt fel y nodir yn y Map Llifogydd ar gyfer Cynllunio gael ei ategu gan Gynllun Seilwaith sy'n ymgorffori mesurau lliniaru llifogydd priodol*’

***Sut y rhoddir sylw i'r goblygiadau hyn:***

Mae'r Asesiad Strategol o Ganlyniadau Llifogydd a'r Papur Seilwaith, fel y'u paratowyd yn rhan o sylfaen dystiolaeth y cynllun, yn cael eu hystyried yn ddigonol ac yn gadarn. Yng ngoleuni'r sylfaen dystiolaeth a strategaeth y cynllun, nid ystyrir bod strategaeth y CDLl Diwygiedig yn cael ei heffeithio gan berygl llifogydd. Bydd ail-werthusiad ar raddfa fach o'r Asesiad Strategol o Ganlyniadau Llifogydd a'r Papur Seilwaith, gan ystyried y mapiau llifogydd diweddaraf, yn cael ei gynnal i sicrhau eu bod yn parhau i fod yn addas i'r diben er mwyn mabwysiadu’r cynllun.

## Paragraff 10.6

‘*Rhaid i awdurdodau lleol ystyried sut y caiff mesurau lliniaru eu cyllido a'u cynnal a'u cadw. Bydd yn rhaid i'r holl opsiynau, gan gynnwys manteisio ar gyfraniadau o'r sector preifat drwy'r Ardoll Seilwaith Cymunedol,’*

***Sut y rhoddir sylw i'r goblygiadau hyn:***

I'w hystyried yn y polisïau perthnasol (cyfeirir yn benodol at CCH5: Rheoli ac Osgoi Perygl Llifogydd) a'u cynnwys yn rhan o'r Newidiadau yn sgil Materion a Godwyd lle bo hynny'n berthnasol.

Mae'r polisi presennol INF1: Rhwymedigaethau Cynllunio yn cynnwys y gofynion o ran cyfrannu tuag at wella seilwaith ac felly mae'n annhebygol y bydd angen newidiadau yn hyn o beth. Sylwch nad yw'r Cyngor yn gweithredu Ardoll Seilwaith Cymunedol.

## Parthau a Amddiffynnir

## Paragraff 10.16

‘*Cyn neilltuo tir mewn Parthau a Amddiffynnir, bydd awdurdodau cynllunio lleol wedi cynnal asesiad perygl llifogydd llawn drwy Asesiad Strategol o Ganlyniadau Llifogydd, ac astudiaethau ychwanegol eraill os bydd angen, er mwyn deall y tebygolrwydd o lifogydd yn yr ardal a'u canlyniadau posibl.’*

***Sut y rhoddir sylw i'r goblygiadau hyn:***

Roedd y gwaith a wnaed hyd yma yn yr Asesiad Strategol o Ganlyniadau Llifogydd ar Safleoedd yr Ail CDLl Adneuo Diwygiedig (Chwefror 2023) (CSD226) ac Asesiad Strategol o Ganlyniadau Llifogydd Cam 1 – De-orllewin Cymru (Tachwedd 2022) (CSD227) yn ystyried y Parthau a Amddiffynnir. Bydd hyn yn cael ei ailystyried, a bydd gwaith diweddaru (ymarfer mapio) yn cael ei gynnal i sicrhau ei fod yn parhau i fod yn addas i'r diben.

## Paragraff 10.18

*‘Ym Mharth 2, gellir neilltuo safleoedd ar gyfer datblygiadau newydd ac ailddatblygiadau ar unrhyw lefel bregusrwydd sy'n angenrheidiol er mwyn cyflawni strategaeth CDLl, strategaeth i adfywio aneddiadau sydd eisoes yn bodoli neu amcanion economaidd neu amgylcheddol allweddol, ar yr amod bod Asesiad Strategol o Ganlyniadau Llifogydd wedi nodi lefel briodol o berygl.’*

Mae'r paragraff hefyd yn nodi:

*‘Mae dyluniadau sy'n gallu gwrthsefyll llifogydd yn bwysicach ym Mharth 2 na Pharth 1 a dylai awdurdodau eu gwneud yn ofynnol drwy gynnwys polisïau priodol mewn CDLlau a defnyddio amodau cynllunio.’*

***Sut y rhoddir sylw i'r goblygiadau hyn:***

Bydd yr ymarfer mapio a diweddaru’r Asesiad Strategol o Ganlyniadau Llifogydd ar Safleoedd yr Ail CDLl Adneuo Diwygiedig yn rhoi sylw i unrhyw ddyraniadau ym mharth 2 i sicrhau bod gofynion y TAN yn cael eu bodloni.

O ran dyluniadau sy'n gallu gwrthsefyll llifogydd, bydd y polisïau perthnasol yn y cynllun yn cael eu diwygio, os oes angen, i sicrhau bod y cynllun yn adlewyrchu'r gofynion hyn. Bydd ystyriaeth yn cael ei rhoi i Bolisi Strategol SP12 Creu Lleoedd a Lleoedd Cynaliadwy, sef y polisi mwyaf priodol i ymdrin â'r mater hwn.

## Paragraff 10.20

*‘Ym Mharth 3, ni ddylid neilltuo safleoedd ar gyfer datblygiadau newydd bregus iawn oherwydd nid ystyrir bod perygl a chanlyniadau llifogydd yn dderbyniol ar gyfer y mathau hyn o ddatblygiadau.’*

***Sut y rhoddir sylw i'r goblygiadau hyn:***

Mae’r Asesiad Strategol o Ganlyniadau Llifogydd ar Safleoedd yr Ail CDLl Adneuo Diwygiedig yn nodi safleoedd unigol yr effeithir arnynt a lefel y risg yn sgil llifogydd. Mae nifer ohonynt ym mharth 3 ar gyfer llifogydd o ddŵr wyneb a chyrsiau dŵr bach. Bydd yr ymarfer mapio ac asesiad pellach o safleoedd yn nodi unrhyw ddyraniadau yr effeithir arnynt i sicrhau bod gofynion y TAN yn cael eu bodloni.

## Paragraff 10.27

‘*Dylai tir a neilltuir ar gyfer datblygiad newydd ym Mharth perygl llifogydd 2 neu 3 gynnwys llifogydd wedi'u hanodi fel cyfyngiad ar gyfer y safle unigol, naill ai yn y Cynllun Datblygu neu ar y map cynigion. Dylai unrhyw ofynion sy'n gysylltiedig â llifogydd ar gyfer datblygu'r safle hwnnw gael eu nodi yn y Cynllun Datblygu. Bydd hyn yn cynnwys nodi'n glir y bydd angen i'r datblygwr, wrth fwrw ymlaen â'r broses o ddatblygu’r safle a neilltuwyd, gynnal asesiadau technegol manwl cyn cyflwyno cais cynllunio*.’

***Sut y rhoddir sylw i'r goblygiadau hyn:***

Pan fo tir wedi'i ddyrannu ar gyfer datblygiad newydd ym mharth perygl llifogydd 2 neu 3, mae wedi'i nodi a'i ystyried yn rhan o'r Asesiad Strategol o Ganlyniadau Llifogydd. Fodd bynnag, mae'r gofyniad hwn yn y TAN15 Diwygiedig yn golygu y bydd angen nodi goblygiadau o'r fath yn y cynllun ac, wrth symud ymlaen â'r dyraniad, y bydd angen i'r datblygwr gynnal asesiadau technegol manwl cyn cyflwyno cais cynllunio. Mae'r Cyngor yn nodi'r gofyniad hwn, a chynigir y gellid gwneud hyn drwy ddefnyddio symbol ar y safle yr effeithir arno ar y Map Cynigion a drwy ddefnyddio seren a throednodyn yn y datganiad ysgrifenedig. Bydd hyn yn amodol ar gytundeb gyda'r Arolgwyr.

# TAN15 - Pennod 11. Derbynioldeb canlyniadau llifogydd

Paragraff 11.3

*Bydd p'un a ddylai datblygiad fynd rhagddo ai peidio yn dibynnu ar b'un a ellir rheoli canlyniadau llifogydd yn ddiogel ai peidio, gan gynnwys yr effaith ar berygl llifogydd mewn mannau eraill.*

## Paragraff 11.4

*Ceir gofynion y bydd yn rhaid eu rhoi ar waith ar gyfer unrhyw ddatblygiad y caniateir ei leoli mewn ardaloedd lle ceir perygl o lifogydd. Dan unrhyw amgylchiadau, dylai datblygwyr ac awdurdodau cynllunio sicrhau y caiff yr amodau canlynol eu bodloni:*

*• Ni fydd cynnydd mewn llifogydd yn unman arall*

*• Mae'r meddianwyr yn ymwybodol o'r perygl llifogydd*

*• Mae llwybrau dianc/ymadael yn bresennol*

*• Mae cynlluniau a gweithdrefnau argyfwng ar gyfer llifogydd wedi cael eu pennu a'u rhoi ar waith*

*• Mae'r dyluniad yn gydnerth ac yn gallu gwrthsefyll llifogydd*

*• Mae'r canlyniadau'n dderbyniol ar gyfer y math o ddefnydd*

***Sut y rhoddir sylw i'r goblygiadau hyn:***

Gwneud newidiadau i eiriad y CDLl Diwygiedig i gyfeirio at y meini prawf derbynioldeb canlyniadau llifogydd a nodir ym mhennod 11 ac i ddileu'r cyfeiriad at y prawf cyfiawnhad a gynhwyswyd yng nghanllawiau blaenorol TAN15.

# TAN15 - Pennod 12. Peryglon arfordirol – erydu a llifogydd

## Paragraff 12.6

‘*Dylai'r Cynllun Datblygu ddiffinio'n glir ardaloedd arfordirol yr ystyrir eu bod yn addas ar gyfer datblygu a hefyd yr ardaloedd hynny sy'n destun cyfyngiadau sylweddol. Ni ddylid neilltuo safleoedd ar gyfer datblygu os bydd perygl llifogydd neu ansefydlogrwydd tir yn sgil erydu arfordirol drwy gydol oes y datblygiad. Pan fydd awdurdod cynllunio yn neilltuo tir arfordirol ar gyfer datblygu, dylai sicrhau bod ganddo ddigon o wybodaeth a'i fod wedi ystyried yr holl gyngor technegol perthnasol*.’

***Sut y rhoddir sylw i'r goblygiadau hyn:***

Mae'r CDLl Diwygiedig yn cynnwys tri pholisi unigol sy'n ymwneud ag ardaloedd arfordirol, sef Polisïau NE5, NE6 a NE7. Bydd adolygiad o'r polisïau hyn yn cael ei gynnal a, lle bo angen, bydd unrhyw ddiwygiadau/diweddariadau yn cael eu gwneud fel newidiadau yn sgil materion a godwyd i sicrhau bod y polisïau'n cyd-fynd â’r TAN15 Diwygiedig – pennod 12 yn gyffredinol, yn ogystal â pharagraff 12.6 yn benodol.

# TAN15 – Pennod 15. Ystyriaethau pellach ar gyfer ceisiadau cynllunio

## Paragraff 15.13

‘*Dan rai amgylchiadau, mae'n bosibl y caiff datblygiad ei ganiatáu yn amodol ar fesurau lliniaru neu welliannau priodol i seilwaith amddiffyn rhag llifogydd sydd eisoes yn bodoli er mwyn rheoli perygl llifogydd' ... 'Lle bo angen, dylai awdurdodau cynllunio ei gwneud yn ofynnol i ddatblygwyr gyfrannu'n ariannol drwy'r Ardoll Seilwaith Cymunedol neu ymrwymo i gytundeb o dan Adran 106 o Ddeddf Cynllunio Gwlad a Thref 1990 er mwyn sicrhau y gellir gwneud gwelliannau i seilwaith.’*

***Sut y rhoddir sylw i'r goblygiadau hyn:***

Bydd adolygiad polisi o'r polisïau perthnasol yn cael ei gynnal (y rhai mwyaf perthnasol yw INF1 Rhwymedigaethau Cynllunio a CCH5 Rheoli ac Osgoi Perygl Llifogydd) a, lle bo angen, gwneir unrhyw ddiwygiadau/diweddariadau i sicrhau bod y polisïau'n cyd-fynd â'r TAN15 Diwygiedig.

Yn ogystal, bydd y CCA ar Rwymedigaethau Cynllunio yn cael eu diwygio i roi sylw i ofynion paragraff 15.13, yn ôl yr angen.

# Pwynt Cyffredinol

Mae Polisi CCH5 Rheoli ac Osgoi Perygl Llifogydd, fel y'i cynhwysir yn yr Ail CDLl Adneuo Diwygiedig, yn defnyddio'r term "glaw”. Nid yw'r term hwn yn cael ei ddefnyddio yn y TAN Diwygiedig. O ganlyniad, bwriedir dileu'r term hwn o'r polisi, er mwyn bod yn gyson â'r TAN15 Diwygiedig.